ການ​ປະ​ທ້ວງ ຕໍ່​ຕ້ານ​ກົດ​ໝາຍ ໃຫ້​ສັນ​ຊາດ​ໃໝ່ ຢູ່​ອິນ​ເດຍ ຍັງ​ດຳ​ເນີນ​ຕໍ່​ໄປ 
ກົດ​ໝາຍ​ໃໝ່​ນີ້ ຈະ​ເລັ່ງ​ລັດ​ເສັ້ນ​ທາງ​ ໃນ​ການ​ຂໍ​ສັນ​ຊາດ ສຳ​ລັບ​ຫົກ​ສາ​ສະ​ໜາ ​ທີ່​ບໍ່​ແມ່ນ​ອິ​ສ​ລາມ ເຊັ່ນ​ວ່າ ຮິນ​ດູ ຊິກ ແລະ​ຄ​ຣິ​ສ​ຕຽນ ທີ່​ຫລົບ​ໜີ​ການ​ປະ​ຫັດ​ປະຫານ​ຢູ່​ໃນ​ສາມ​ປະ​ເທດ.
ການປະທ້ວງຕໍ່ຕ້ານກົດໝາຍໃໝ່ ທີ່ສະເໜີໃຫ້ສັນຊາດແກ່ພວກທີ່ບໍ່ແມ່ນມຸສລິມຈາກບັນດາປະເທດເພື່ອນບ້ານຂອງອິນເດຍ ໄດ້ແຜ່ຂະຫຍາຍອອກໄປທົ່ວປະເທດໃນວັນພຸດວານນີ້ ທັງໆທີ່ລັດຖະບານໄດ້ດຳເນີນການ ເພື່ອຄວບຄຸມການປະທ້ວງດັ່ງກ່າວ ຫລັງຈາກສານສູງສຸດ ໄດ້ເລື່ອນເວລາໃນການຮັບຟັງການທ້າທາຍຕໍ່ກົດໝາຍນີ້ແລ້ວ ການປະທ້ວງກໍໄດ້ລະເບີດຂຶ້ນຢູ່ທີ່ເມືອງກາຮູອາຕີ ເຊັນໄນ ລັດທະມິລນາດູໃນພາກໃຕ້ຂອງປະເທດ ແລະທີ່ ສູນກາງການເງິນ ນະຄອນມູມບາຍ ການປະທ້ວງຍັງໄດ້ແຜ່ລາມໄປໃສ່ເມືອງສຣີນາກາ ສູນກາງທ່ອງທ່ຽວໄຈປູຣະ ລັດທະເລຊາຍຣາຊທັນ ແລະໂກຈີ ພວກປະທ້ວງຫຼາຍຮ້ອຍຄົນໄດ້ພາກັນຮ້ອງຄຳຂວັນແລະສະແດງຮູບພາບຂອງຕຳຫຼວດບຸກເຂົ້າໄປໃນໝູ່ພວກນັກສຶກສາທີ່ບໍ່ມີອາວຸດ ນອກມະຫາວິທະຍາໄລຈາມີອາ ມີລີອາ ອິສລາມີອາທີ່ນະຄອນຫຼວງນິວເດລີ ຊຶ່ງເປັນບ່ອນທີ່ເກີດການປະທະທີ່ສຳຄັນໃນວັນອາທິດແລ້ວ ເຈົ້າໜ້າທີ່ໄດ້ຊອກຫາທາງຄວບຄຸມການປະທ້ວງ ໂດຍຂະຫຍາຍການບໍ່ໃຫ້ໃຊ້ອິນເຕີແນັດແລະຫ້າມອອກນອກເຮືອນທີ່ລັດອັສສຳ ນອກນັ້ນແລ້ວ ເຈົ້າໜ້າທີ່ຍັງໄດ້ຫ້າມບໍ່ໃຫ້ມີການໂຮມຊຸມນຸມ ຢູ່ຕາມຄຸ້ມຊາວມຸສລິມໃນນະຄອນຫຼວງນິວເດລີ ບ່ອນທີ່ພວກປະທ້ວງໄດ້ເຜົາປ້ອມຍາມຕຳຫຼວດ ແລະລົດຫຼາຍຄັນໃນວັນອັງຄານແລ້ວ ກົດໝາຍໃໝ່ນີ້ ຈະເລັ່ງລັດເສັ້ນທາງໃນການຂໍສັນຊາດ ສຳລັບຫົກສາສະໜາທີ່ບໍ່ແມ່ນອິສລາມ ເຊັ່ນວ່າ ຮິນດູ ຊິກ ແລະຄຣິສຕຽນ ທີ່ຫລົບໜີການປະຫັດປະຫານຢູ່ໃນສາມປະເທດ ປະກອບດ້ວຍປາກິສຖານ ອັຟການິສຖານແລະບັງກລາແດັສ ແຕ່ແນວໃດກໍຕາມ ກົດໝາຍດັ່ງກ່າວນີ້ບໍ່ໄດ້ໃຫ້ສິດແກ່ພວກຊາວມຸສລິມ ຊຶ່ງໄດ້ກໍ່ໃຫ້ເກີດຄື້ຶ້ນການປະທ້ວງ ທີ່ແຜ່ລາມອອກໄປທົ່ວປະເທດອິນເດຍ ກົດໝາຍທີ່ໄດ້ຮັບການແກ້ໄຂກ່ຽວກັບການຂໍສັນຊາດ ໄດ້ຮັບການອະນຸມັດດ້ວຍຄະແນນສຽງເປັນຈຳນວນຫຼວງຫຼາຍໃນອາທິດແລ້ວນີ້ ຢູ່ໃນທັງສອງສະພາຂອງອິນເດຍ ພວກຕ້ອງຕິຍັງຢືນຢັດວ່າ ກົດໝາຍດັ່ງກ່າວແມ່ນຕົວຢ່າງທີ່ເປີດເຜີຍໃນການຈຳແນກກີດກັນຂອງນາຍົກລັດຖະມົນຕີນາເຣັນດຣາ ໂມດີ ຕໍ່ພວກຊາວມຸສລິມຂອງອິນເດຍ ນັບຕັ້ງແຕ່ທ່ານໄດ້ຮັບໄຊຊະນະແບບເດັດຂາດ ໃນການເລືອກຕັ້ງເມື່ອເດືອນພຶດສະພາຜ່ານມາແລະລະເມີດຕໍ່ລັດຖະທຳມະນູນທີ່ບໍ່ຝັກໄຝ່ໃນສາສະໜາຂອງອິນເດຍ ນາຍົກລັດຖະມົນຕີໂມດີ ໄດ້ກ່າວເຖິງກົດໝາຍໃໝ່ນີ້ວ່າ ສະແດງອອກຊຶ່ງຄວາມເປັນມະນຸດສະທຳ